Uredba Sveta (ES) št. 774/94

z dne 29. marca 1994

o odprtju in zagotavljanju upravljanja določenih tarifnih kvot Skupnosti za visoko kakovostno goveje in prašičje meso, meso perutnine, pšenico in soržico, otrobe, pelete in druge ostanke

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 113 Pogodbe,

ob upoštevanju predloga Komisije,

ker je Skupnost na podlagi člena XXVIII sporazuma GATT sklenila nove tarifne koncesije; ker so ta pogajanja pripeljala do sporazumov z Argentino, Brazilijo, Kanado, Poljsko, Švedsko in Urugvajem; ker so bili ti sporazumi odobreni s Sklepom Sveta z dne 20. decembra 1993 [1];

ker določajo ti sporazumi 1. januarja 1994, pod določenimi pogoji, uvedbo letnih tarifnih kvot za visoko kakovostno goveje meso iz oznak KN 02013000, 02023090, 02061095 in 02062991, prašičje meso iz oznak KN 02031913 in 02032915, meso perutnine iz oznak KN 02074110, 02074141, 02074171, 02074210, 02074211 in 02074271, pšenico in soržico iz oznak KN 10011000 in 10019099, ter otrobe in pelete ter druge ostanke iz oznak KN 23023010, 23023090, 23034010 in 23034020; ker morajo biti te kvote odprte od 1. januarja 1994;

ker se navedeni sporazumi nanašajo na nedoločeno obdobje; ker bi bilo torej treba v interesu racionalizacije in učinkovitosti kvote odpreti na večletni podlagi;

ker se lahko izkaže, da je sistem, ki zagotavlja naravo, poreklo in izvor proizvodov primeren; ker bi bilo treba v ta namen, kjer je to primerno, za uvoz v okviru teh novih carinskih olajšav predložiti potrdilo o pristnosti;

ker bi bilo primerno te uvoze razporediti čez leto na podlagi potreb trga Skupnosti; ker se lahko izkaže, da bi bil za to primeren sistem za uporabo kvot, ki temelji na predložitvi uvoznega dovoljenja;

ker postane z odobritvijo Sveta zgoraj navedenih sporazumov odvečen sistem, ki ga določa Uredba Sveta (EGS) št. 1058/88 z dne 28. marca 1988 o uvozu otrobov, peletov in drugih ostankov, pridobljenih pri presevanju, mletju in drugi obdelavi žit, razen koruze in riža in spremembami Uredbe (EGS) št. 2658/87 o tarifni in statistični nomenklaturi ter skupni carinski tarifi [2]; ker je treba to uredbo razveljaviti;

ker je treba podrobna pravila za uporabo te uredbe in zlasti določbe, potrebne za pravilno upravljanje kvot, sprejeti v skladu s postopkom iz člena 27 Uredbe (EGS) št. 805/68 z dne 27. junija 1968 o skupni ureditvi trga za goveje in telečje meso [3], ali iz ustreznih členov drugih uredb o skupni ureditvi trgov, na katere se nanaša uvedba kvot;

ker Uredba Sveta (EGS) št. 234/79 z dne 5. februarja 1979 o postopku za usklajevanje nomenklature skupne carinske tarife za kmetijske proizvode [4] in Uredba Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi [5] že določata, da lahko Komisija ustrezno spremeni in uskladi to uredbo glede na spremembe kombinirane nomenklature in oznak Taric; ker bo uredbo treba spremeniti in dopolniti tudi na podlagi vseh uskladitev obsega kvot in ostalih zahtev, povezanih s kvotami, ki jih sprejme Svet; ker je treba zaradi poenostavitve zadev določiti, da Komisija take spremembe, dopolnitve in uskladitve te uredbe izvrši v skladu s postopkom iz člena 27 Uredbe (EGS) št. 805/68 ali drugih zgoraj omenjenih uredb,

SPREJEL NASLEDNJO UREDBO:

Člen 1

1. S to uredbo se odpre letna tarifna kvota Skupnosti s celotnim obsegom 18000 ton, izraženih v teži proizvoda, za visoko kakovostno goveje meso, sveže, ohlajeno ali zamrznjeno iz oznak KN 0201 in 0202 ter za proizvode iz oznak KN 02061095 in 02062991.

2. Znotraj obsega kvote znaša dajatev, določena s skupno carinsko tarifo, 20 % in variabilni prelevman 0 %.

Člen 2

1. S to uredbo se odpre letna tarifna kvota Skupnosti s celotnim obsegom 7000 ton za prašičje meso, sveže, ohlajeno ali zamrznjeno iz oznak KN 02031913 in 02032915.

2. Znotraj obsega kvote znaša variabilni prelevman 0 %.

Člen 3

1. S to uredbo se odpre tarifna kvota Skupnosti s celotnim letnim obsegom 15500 ton za meso perutnine iz oznak KN 02074110, 02074141 in 02074171.

2. Znotraj obsega kvote znaša variabilni prelevman 0 %.

Člen 4

1. S to uredbo se odpre letna tarifna kvota Skupnosti s celotnim obsegom 2500 ton za meso puranov iz oznak KN 02074210, 02074211 in 02074271.

2. Znotraj obsega kvote znaša variabilni prelevman 0 %.

Člen 5

1. S to uredbo se odpre letna tarifna kvota Skupnosti s celotnim obsegom 300000 ton za kakovostno pšenico iz oznak KN 10011000 in 10019099.

2. Znotraj obsega kvote znaša variabilni prelevman 0 %.

Člen 6

1. S to uredbo se odpre letna tarifna kvota s celotnim obsegom 475000 ton za otrobe, pelete in druge ostanke pšenice in žit, razen koruze in riža, iz oznak KN 23023010, 23023090, 23024010 in 23024090.

2. Znotraj obsega kvote znaša variabilni prelevman 0 %. Dajatev, določena s skupno carinsko tarifo znaša 40,80 ekujev na tono za proizvode iz oznak KN 23023010 in 23024010, 83,40 ekujev na tono za proizvode iz oznake KN 23023090 in 83,00 ekujev na tono za proizvode iz oznake KN 23024090.

Člen 7

Podrobna pravila za to Uredbo in, kolikor je to primerno:

(a) določbe o jamstvih o naravi, kraju poreklu in izvoru proizvoda;

(b) določbe, ki se nanašajo na priznanje dokumentov in s katerimi se dovoljuje, da se preverijo jamstva iz točke (a), in

(c) pogoje za izdajo uvoznih dovoljenj in njihov rok veljavnosti

se sprejme v skladu s postopkom iz člena 27 Uredbe (EGS) št. 805/68 ali iz ustreznih členov drugih uredb o skupni ureditvi zadevnih trgov.

Člen 8

V primeru, da se Svet odloči, da bo prilagodil obsege in druge pogoje teh režimov kvot, še zlasti z odločbo za odobritev sporazuma z eno ali več tretjimi državami, se te prilagoditve sprejme v skladu s postopkom iz člena 27 Uredbe (EGS) št. 805/68 ali iz ustreznih členov drugih uredb o skupni ureditvi zadevnih trgov.

Člen 9

Uredba (EGS) št. 1058/88 se razveljavi.

Člen 10

Ta uredba začne veljati z dnem objave v Uradnem listu Evropskih skupnosti.

Uporablja se od 1. januarja 1994.

Ta uredba je v celoti obvezujoča in se neposredno uporablja v vseh državah članicah.

V Bruslju, 29. marca 1994

Za Svet

Predsednik

G. Moraitis

[1] UL L 47, 18.2.1994, str. 1.

[2] UL L 104, 23.4.1988, str. 1.

[3] UL L 148, 28.6.1968, str. 24. Uredba, nazadnje spremenjena z Uredbo (EGS) št. 3611/93 (UL L 328, 29.12.1993, str. 7).

[4] UL L 34, 9.2.1979, str. 2. Uredba, nazadnje spremenjena z Uredbo (EGS) št. 3209/89 (UL L 312, 27.10.1989, str. 5).

[5] UL L 256, 7.9.1987, str. 1. Uredba, nazadnje spremenjena z Uredbo Komisije (EGS) št. 534/94 (UL L 68, 11.3.1994, str. 5).

--------------------------------------------------